
CEI  BINECUVÂNTAȚI 
 
...cei din urmă – la ospățul luminii -  au 
pășit – ca pe străfulgerări de  
nori albi – întru 
nimic tulburați - cei 
binecuvântați 
 
toți sunt – pe sub de purpură straiul 
uimirii – dincolo de logostele 
logofrați        
 
grai dezleagă ei 
muților – spre a-L slăvi - cu  
lacrimi de-mpărătească bucurie – pe cel  
fără an – pe cel mai  
luminat sărman – străjuind el între 
vinluminare și 
vie 
 
și tot ei dau iarăși zori-de-ziuă 
ochilor asfințiți istovirii – spre a pătrunde – cu 
foc de pace-ntru harpe  – tainele 
cerului – păsărilor și 
înțelept subpământului 
șarpe 
 
ei sunt magii – harnici meșterii  
înaltului și 
întregului – acolo unde – pe la 
încheieturile casei – au început să dumice 
căpătâiele și să-mbăloreze 
frâiele - să 
surpe și să sâsâie sfruntat – limbile 
josului - înjosirii – ale 
frământului și frângerii firii – acolo unde  
vipera singurătății a 
vomat partea – înnegurând buna măsură și 
cartea  
 
ei dau fântâni de cerbi însetaților și 
verde-nfrunzire de crengi – celor cu 
mădulare de cântec  
secate 

și flori deschise de pururi redau 
celor care-au pășit – cu tot cu mirosul  
prealegănat al tinii -  în arca  
lumii luminii - și au 
uitat mireasma grădinii 
                   
strunele lor îngână - jertfelnic  
epopeile firii – versetele 
amintirii – învolburarea dulce și 
mirii și mierii - și 
mai cu seamă – fulgerul 
învierii 
 
de pe degetele-n necontenită 
mângâiere de harfe – curg 
picături înflorite de 
sânge: pică 
picăturile pe obrazul Celui prea îngândurat 
 
astfel – Regele Ospățului 
dă deîndată semn că-i 
aici – mereu: nicio clipă – nicăieri 
n-a plecat 
 
doar că în mijlocul lacului șoptitu-i-a 
nenufarului – cu mult mai 
curat 
 
...iar ospățul – rază cu 
rază – având priveghere și 
a strunelor pază - de-acum în stih 
prefirat – poate  
să-nceapă – fără sfârșit – fără 
păcat 
*** 
 
 
STIHURI  PE NERĂSUFLATE 
 
el îmi cunoaște toți pașii – dinaintea 
clintirii: mi-a 
binecuvântat cărămizile – una câte  
una – chiar în timpul zidirii 
 
mireasma lui mi-a înlocuit 

stihul și răsuflarea – acolo 
unde-ncep eu a desluși 
zarea 
 
el îmi este dimineața 
seara și 
mai ales noaptea – care-i adevărata 
amiază – acolo unde lumânarea 
și-a tocit – întru 
lumină – toată 
ceara 
*** 

